
	ΠΑΝΕΛΛΗΝΙΑ ΟΜΟΣΠΟΝΔΙΑ ΑΠΟΣΤΡΑΤΩΝ ΣΤΡΑΤΙΩΤΙΚΩΝ 
(Π.ΟΜ.Α.Σ.)
Νόμιμα αναγνωρισμένο σωματείο με την υπ΄ αριθ. 11/2023 Διάταξη του Ειρηνοδικείου Καλλιθέας, 


καταχωρημένο στα βιβλία σωματείων του Πρωτοδικείου Αθηνών με αριθμό μητρώου 883
email: pomas.omospondia@gmail.com



ΑΝΑΚΟΙΝΩΣΗ - ΚΑΛΕΣΜΑ
Συναδέλφισσες και συνάδελφοι απόστρατοι των Ενόπλων Δυνάμεων.
Ακόμη θυμόμαστε τον κ. Σ. Πέτσα, τον τότε κυβερνητικό εκπρόσωπο, τον εκπρόσωπο της κυβέρνησης της ΝΔ δηλαδή, όταν στις 15 Ιουλίου του 2020 δήλωνε ανερυθρίαστα: «Η έκκληση που θα ήθελα να κάνω είναι οι συνταξιούχοι να έχουν λίγη υπομονή και να μην προσφεύγουν σε ένδικα μέσα, γιατί αυτό συνεπάγεται μεγάλη γραφειοκρατία, φόρτο στα δικαστήρια και, φυσικά, δαπάνη για τους ίδιους», υποσχόμενος δε, πως «θα υπάρξει οριζόντια λύση και δεν χρειάζεται κανείς να προσφεύγει στη Δικαιοσύνη».

Μέσα στον Φλεβάρη, τον περασμένο μήνα, δύο Υπουργοί της κυβέρνησης (κ.κ. Χατζηδάκης και Τσακλόγλου) δήλωσαν σε τηλεοπτικά μέσα ότι: «αναδρομικά για επικουρικές και δώρα με βάση την απόφαση του Συμβουλίου της Επικρατείας (ΣτΕ) (για το ενδεκάμηνο Ιούνιος 2015-2016) θα δοθούν μόνο σε συνταξιούχους που έχουν δικαιωθεί στα δικαστήρια».

Δύο αντικρουόμενες δηλώσεις από την ίδια κυβέρνηση, μέσα σε μόλις πέντε χρόνια περίπου. 

Μόνο ως κυβερνητική κοροϊδία, εμπαιγμό, εξαπάτηση και απαξίωση μπορούν να εκληφθούν αυτές οι δηλώσεις, από εκατοντάδες χιλιάδες συνταξιούχους/αποστράτους, την ώρα που η κυβέρνηση, από αυτά τα δώρα και αυτές τις συντάξεις μας, παρακρατά δισεκατομμύρια ευρώ για να τροφοδοτεί με αυτά την «πολεμική οικονομία» της ΕΕ και την πολεμική μηχανή του ΝΑΤΟ. 

Απαιτούμε και καλούμε 
την κυβέρνηση να σταματήσει την κοροϊδία, να σταματήσει να μας αναγκάζει να προσφεύγουμε στα δικαστήρια και να αποδώσει τώρα τα αναδρομικά δώρων και επικουρικών του 11μηνου 2015-2016 σε όλες/ους τις/τους συνταξιούχους με πολιτική απόφαση, δίχως προαπαιτούμενα – νέες προσφυγές στα δικαστήρια και δικαστικές αποφάσεις.
Την Παρασκευή 7 Μάρτη 2025 και ώρα 10.00΄, οι απόστρατοι δίνουμε το αγωνιστικό μας «παρών» στο κάλεσμα της συντονιστικής επιτροπής αγώνα των συνταξιουχικών οργανώσεων, με Παναττική συγκέντρωση, μπροστά στο Υπουργείο Εργασίας (Σταδίου 29). 

Θα είμαστε όλοι εκεί.
Καλλιθέα, 5 Μάρτη 2025
Για το Διοικητικό Συμβούλιο

